În luna martie, Primăria comunei Păuşeşti Măglaşi a dat startul lucrărilor de asfaltare a drumurilor pe o lungime de 14 kilometri, cu finanțare prin programul „Anghel Saligny”. Asfaltările au început cu drumurile din satul Valea Cheii. „Sper ca într-un an de zile să se finalizeze acest proiect privind asfaltarea celor 14 kilometri de drumuri. În acest proiect, toate satele sunt incluse cu străzi în vederea asfaltării. Valoarea totală a proiectului se ridică la aproximativ 15 milioane de lei. Acesta este un moment deosebit de așteptat pentru comunitatea noastră, deoarece înseamnă începutul unei noi etape în dezvoltarea infrastructurii locale”, a precizat primarul Alexandru Dediu. Tot în luna martie, primarul localității Păușești Măglași, Alexandru Dediu, a primit suma de 370.000 lei din partea CJ Vâlcea, din fondul constituit potrivit prevederilor din Legea bugetului de stat pe anul 2024 pentru susţinerea programelor de dezvoltare locală. Prin hotărârea nr. 61/2023, Consiliul local al comunei Păuşeşti Măglaşi a aprobat proiectul „Reabilitarea, modernizarea şi dotarea Şcolii Gimnaziale Achim Popescu”, în vederea finanţării acestuia în cadrul Programului Regional Sud-Vest 2021-2027. Valoarea totală a proiectului este de 6,1 milioane de lei (inclusiv TVA), din care contribuţia proprie în proiect este de 70.776 lei, reprezentând achitarea tuturor cheltuielilor neeligibile ale proiectului, cât şi contribuţia de 2% din valoarea eligibilă a proiectului.
Web Design by DowMedia